title: Eiropas Parlamenta un Padomes Direktīva (ES) 2018/411 (2018. gada 14. marts), ar ko groza Direktīvu (ES) 2016/97 attiecībā uz dalībvalstu transponēšanas pasākumu piemērošanas datumu (Dokuments attiecas uz EEZ. )

text:
               19.3.2018

               LV

               Eiropas Savienības Oficiālais Vēstnesis

               L 76/28

         EIROPAS PARLAMENTA UN PADOMES DIREKTĪVA (ES) 2018/411
   (2018. gada 14. marts),
   ar ko groza Direktīvu (ES) 2016/97 attiecībā uz dalībvalstu transponēšanas pasākumu piemērošanas datumu
   (Dokuments attiecas uz EEZ)
   EIROPAS PARLAMENTS UN EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 53. panta 1. punktu un 62. pantu,
   ņemot vērā Eiropas Komisijas priekšlikumu,
   pēc leģislatīvā akta projekta nosūtīšanas valstu parlamentiem,
   saskaņā ar parasto likumdošanas procedūru (1),
   tā kā:

               (1)

               Ar Eiropas Parlamenta un Padomes Direktīvu (ES) 2016/97 (2) tiek saskaņoti valstu noteikumi attiecībā uz apdrošināšanas un pārapdrošināšanas produktu un apdrošināšanas ieguldījumu produktu izplatīšanu, ko Savienībā veic apdrošināšanas starpnieki un apdrošināšanas sabiedrības, un to darbinieki, un apdrošināšanas papildpakalpojuma starpnieki.

               (2)

               Ievērojot Direktīvas (ES) 2016/97 42. panta 1. punktu, normatīvajiem un administratīvajiem aktiem, kas vajadzīgi, lai izpildītu minētās direktīvas prasības, dalībvalstīs jāstājas spēkā līdz 2018. gada 23. februārim.

               (3)

               Komisija 2017. gada 21. septembrī pieņēma Deleģētās regulas (ES) 2017/2358 (3) un (ES) 2017/2359 (4), ar ko papildina Direktīvu (ES) 2016/97.

               (4)

               Savos lēmumos necelt iebildumus pret Deleģētajām regulām (ES) 2017/2358 un (ES) 2017/2359 Eiropas Parlaments aicināja Komisiju pieņemt tiesību akta priekšlikumu, ar kuru par termiņu to normatīvo un administratīvo aktu piemērošanai, kas vajadzīgi, lai izpildītu Direktīvas (ES) 2016/97 prasības, nosaka 2018. gada 1. oktobri, nevis 2018. gada 23. februāri. Eiropas Parlaments minēto lūgumu pamatoja, uzsverot nepieciešamību apdrošināšanas sabiedrībām un apdrošināšanas izplatītājiem dot vairāk laika labāk sagatavoties Direktīvas (ES) 2016/97 pareizai un efektīvai īstenošanai un īstenot nepieciešamās tehniskās un organizatoriskās izmaiņas nolūkā panākt atbilstību Deleģēto regulu (ES) 2017/2358 un (ES) 2017/2359 prasībām.

               (5)

               Tādēļ Direktīva (ES) 2016/97 būtu attiecīgi jāgroza.

               (6)

               Ņemot vērā ļoti īso laikposmu līdz tam, kad jāstājas spēkā valstu normatīvajiem un administratīvajiem aktiem, kuri vajadzīgi, lai izpildītu Direktīvas (ES) 2016/97 prasības, un lai nodrošinātu juridisko noteiktību un novērstu iespējamus tirgus traucējumus, šai direktīvai būtu jāstājas spēkā steidzamības kārtā un tā būtu jāpiemēro ar atpakaļejošu spēku no 2018. gada 23. februāra.

               (7)

               Tādējādi ir pamatoti šajā gadījumā piemērot arī atkāpi steidzamības gadījumiem, kura paredzēta 4. pantā Protokolā Nr. 1 par valstu parlamentu lomu Eiropas Savienībā, kas pievienots Līgumam par Eiropas Savienību un Līgumam par Eiropas Savienības darbību,

         IR PIEŅĒMUŠI ŠO DIREKTĪVU.
   1. pants
   Direktīvu (ES) 2016/97 groza šādi:

               1)

               direktīvas 42. panta 1. punkta pirmo daļu aizstāj ar šādām daļām:
               “1.   Dalībvalstis līdz 2018. gada 1. jūlijam pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis par to tūlīt informē Komisiju.
               Dalībvalstis piemēro minētos noteikumus ne vēlāk kā no 2018. gada 1. oktobra.”;

               2)

               direktīvas 44. panta pirmo daļu aizstāj ar šādu:
               “Direktīvu 2002/92/EK, kas grozīta ar šīs direktīvas II pielikuma A daļā uzskaitītajām direktīvām, atceļ no 2018. gada 1. oktobra, neskarot dalībvalstu pienākumus attiecībā uz termiņiem šīs direktīvas II pielikuma B daļā minēto direktīvu transponēšanai valsts tiesību aktos.”

         2. pants
   Šī direktīva stājas spēkā dienā, kad to publicē Eiropas Savienības Oficiālajā Vēstnesī.
   To piemēro ar atpakaļejošu spēku no 2018. gada 23. februāra.
   3. pants
   Šī direktīva ir adresēta dalībvalstīm.

      Strasbūrā, 2018. gada 14. martā

            Eiropas Parlamenta vārdā –

            priekšsēdētājs

         A. TAJANI

            Padomes vārdā –

            priekšsēdētāja

         L. PAVLOVA

      (1)  Eiropas Parlamenta 2018. gada 1. marta nostāja (Oficiālajā Vēstnesī vēl nav publicēta) un Padomes 2018. gada 9. marta lēmums.

      (2)  Eiropas Parlamenta un Padomes Direktīva (ES) 2016/97 (2016. gada 20. janvāris) par apdrošināšanas izplatīšanu (OV L 26, 2.2.2016., 19. lpp.).

      (3)  Komisijas Deleģētā regula (ES) 2017/2358 (2017. gada 21. septembris), ar ko Eiropas Parlamenta un Padomes Direktīvu (ES) 2016/97 papildina attiecībā uz produktu pārraudzības un pārvaldības prasībām apdrošināšanas sabiedrībām un apdrošināšanas izplatītājiem (OV L 341, 20.12.2017., 1. lpp.).

      (4)  Komisijas Deleģētā regula (ES) 2017/2359 (2017. gada 21. septembris), ar ko Eiropas Parlamenta un Padomes Direktīvu (ES) 2016/97 papildina attiecībā uz informācijas prasībām un darījumdarbības veikšanas noteikumiem, kas piemērojami apdrošināšanas ieguldījumu produktu izplatīšanai (OV L 341, 20.12.2017., 8. lpp.).